5 ข้อผิดพลาดในการซื้อกองทุนรวม RMF มีอะไรบ้าง
5 ข้อผิดพลาดในการซื้อกองทุนรวม RMF ได้แก่

1. ซื้อเกินสิทธิ
วิธีป้องกันการซื้อเกินสิทธิ ให้คำนวณล่วงหน้าหรืออย่างน้อยก่อนซื้อกองทุนรวม RMF ตอนสิ้นปีว่ามีสิทธิซื้อได้มากน้อยเพียงใด เริ่มจากการคำนวณเงินออมที่สะสมเข้ากองทุนสำรองเลี้ยงชีพ (หรือกองทุนบำเหน็จบำนาญข้าราชการ) ก่อน เนื่องจากเงินออมก้อนนี้จะถูกหักจากเงินเดือนทุกเดือนสำหรับมนุษย์เงินเดือน และส่วนใหญ่ไม่สามารถปรับเปลี่ยนยอดสะสมได้บ่อย หลังจากนั้นค่อยมาคำนวณว่ามีสิทธิซื้อกองทุนรวม RMF เท่าไร โดยรวมกันแล้วเกิน 500,000 บาทหรือไม่ ถ้าหากซื้อเกิน ควรนำเงินที่ตั้งใจออมไปซื้อกองทุนรวมทั่วไป เพราะการซื้อเกินสิทธินอกจากจะไม่ได้สิทธิลดหย่อนภาษีแล้ว การขายก่อนครบเงื่อนไขยังทำให้ต้องเสียภาษีกำไรส่วนเกิน (Capital Gain Tax) กรณีขายแล้วมีกำไรอีกด้วย

2. ลืมซื้อ
ถ้าปี 2564 ไม่ได้ซื้อกองทุนรวม RMF ก็ยังไม่ผิดเงื่อนไข แต่ถ้าปี 2565 ลืมซื้ออีกปี แสดงว่าผิดเงื่อนไขแน่นอน เพราะกองทุนรวม RMF ให้สิทธิหยุดซื้อได้ปีเว้นปี ดังนั้น ถ้าปี 2565 ยังไม่ได้ซื้อให้รีบซื้อ โดยตั้งแต่ปี 2563 เป็นต้นมา ไม่มีข้อกำหนดมูลค่าขั้นต่ำในการซื้อ จึงสามารถซื้อได้ตามข้อกำหนดขั้นต่ำของแต่ละกองทุน

3. ซื้อและขายระหว่างปี
กรณีที่ซื้อกองทุนรวม RMF ตอนต้นปีแล้วหลังจากนั้นไปขายทำกำไรระหว่างปี ผิดเงื่อนไขหรือไม่ คำตอบมีสองกรณี กรณีแรก ในอดีตไม่เคยซื้อกองทุนรวม RMF มาก่อนเลย เช่น ต้นปีซื้อกองทุนรวม XYZ - RMF เมื่อขายระหว่างปีแล้ว และยังไม่ได้ยื่นภาษีใช้สิทธิลดหย่อนกองทุนนี้ ถือว่ายังไม่ผิดเงื่อนไข แต่ต้องเสียภาษี Capital Gain Tax ส่วนกรณีที่สอง เคยซื้อกองทุนรวม RMF มาแล้ว เช่น ซื้อกองทุนรวม ABC - RMF ในปี 2563 ต่อมาในปี 2564 ซื้อกองทุนรวมนี้เพิ่ม หลังจากนั้นกลางปีมีกำไรจึงตัดสินใจขายไปในระหว่างปี 2564 กรณีนี้ถือว่าผิดเงื่อนไข เพราะการขายกองทุนรวม RMF ใช้ต้นทุนถัวเฉลี่ยจะถือว่าขายกองทุนที่ซื้อในปีก่อนออกมาด้วย

4. ขายก่อนครบอายุ 55 ปี
เงื่อนไขการถือครองกองทุนรวม RMF มีสองส่วน คือ 5 ปี และ 55 ปีบริบูรณ์ กรณี 5 ปีให้นับจากปีลงทุนและนับแบบวันชนวัน (ไม่ใช่ปีปฏิทิน) ส่วนกรณีอายุ 55 ปีบริบูรณ์ต้องนับให้ครบวันเกิด ซึ่งมีความเข้าใจผิดด้วยการนับเป็นปีปฏิทินว่าปีนี้ถือว่าอายุครบ 55 ปีแล้วสามารถขายก่อนวันเกิด ซึ่งถือว่าผิดเงื่อนไข คำแนะนำ คือ ควรขายให้พ้นวันเกิดไปแล้วจะดีกว่า

5. ขายเพราะเข้าใจว่าครบ 5 ปี
การนับ 5 ปี ไม่ใช่เพียงจำนวนปีที่ถือครองแต่ต้องนับเฉพาะปีที่ลงทุนเท่านั้น หากปีไหนไม่ลงทุนก็ไม่นับ ซึ่งหลายคนเข้าใจว่าใช้สิทธิซื้อแล้วหยุดปีเว้นปีและเมื่อครบ 5 ปีก็ขายได้ ซึ่งกรณีนี้จะนับปีลงทุนแค่ 3 ปีเท่านั้น ดังนั้น เมื่อขายคืนก็ผิดเงื่อนไขการลงทุนทันที เงื่อนไขการซื้อขายและถือครองกองทุนรวม RMF จริง ๆ แล้วไม่ยาก แต่อย่าประมาทและทำพลาด เพราะนอกจากจะไม่ได้ประหยัดภาษีแล้วอาจต้องเสียภาษี Capital Gain Tax และถูกปรับเงินจากกรมสรรพากรเพิ่มอีกด้วย
ตลาดการเงิน & ผลิตภัณฑ์และบริการทางการเงิน,ความรู้ทางการเงิน